L-Unjoni Ewropea tqis li r-Repubblika tal-Burundi ma rrispettatx l-elementi essenzjali msemmija fl-Artikolu 9 tal-Ftehim ta' Cotonou. Id-djalogu politiku mal-Gvern tal-Burundi wassal għall-ftuħ ta' konsultazzjonijiet skont l-Artikolu 96 tal-Ftehim sabiex isir eżami tas-sitwazzjoni u jinstabu s-soluzzjonijiet possibbli li jiżguraw ir-rispett tal-elementi essenzjali msemmija fl-Artikolu 9(2) tal-Ftehim, jiġifieri d-drittijiet tal-bniedem, il-prinċipji demokratiċi u l-istat tad-dritt. Wara l-konsultazzjonijiet li saru fit-8 ta' Diċembru fi Brussell, l-Unjoni Ewropea ħadet nota tat-tweġibiet mill-Gvern tal-Burundi u tal-impenn tiegħu li jipprovdi kjarifiki għall-mistoqsijiet magħmula u li jaċċellera ċerti proċeduri ġudizzjarji. Minkejja dan, l-Unjoni Ewropea tqis li l-pożizzjonijiet iddikjarati ma jippermettux rimedju sħiħ għan-nuqqasijiet fl-elementi essenzjali tas-sħubija tagħha mar-Repubblika tal-Burundi. Barra minn hekk, dawn il-pożizzjonijiet ma jippermettux tweġiba sodisfaċenti għad-deċiżjonijiet tal-Kunsill tal-Paċi u s-Sigurtà tal-Unjoni Afrikana tas-17 ta' Ottubru u t-13 ta' Novembru 2015, b'mod partikolari dwar il-ħtieġa ta' implimentazzjoni rapida ta' djalogu sinċier u inklużiv, ibbażat fuq il-ftehim ta' Arusha. Il-konsultazzjonijiet intemmu u l-korpi deċiżjonali tal-Unjoni Ewropea ser jipproponu miżuri xierqa. Sakemm jiġu adottati l-miżuri xierqa, jistgħu jittieħdu miżuri ta' prekawzjoni fir-rigward tal-attivitajiet ta' kooperazzjoni fis-seħħ waqt li l-attivitajiet ta' kooperazzjoni ġodda jkunu limitati għal azzjonijiet ta' natura umanitarja jew ta' benefiċċju dirett għall-popolazzjoni. Impenn deċiż u operattiv tal-Gvern tal-Burundi sabiex jieħu sehem mill-aktar fis possibbli fid-djalogu msemmi hawn fuq, kif ukoll mitlub mill-Kunsill tas-Sigurtà tan-Nazzjonijiet Uniti fir-Riżoluzzjoni tiegħu 2248 tat-12 ta' Novembru 2015, ikun sinjal pożittiv. L-Unjoni Ewropea ser tkompli ssegwi mill-qrib l-iżviluppi fil-Burundi u ttenni li tinsab disponibbli għal taħditiet kostruttivi, dment li l-Burundi jintrabat b'impenji konkreti u kredibbli li jippermettu r-rispett tal-elementi essenzjali tal-Ftehim ta' Cotonou. L-Artikolu 96 tal-Ftehim ta' Cotonou - proċedura ta' konsultazzjoni